

ШЕШІМ

ҚАЗАҚСТАН РЕСПУБЛИКАСЫ АТЫНАН

28 қазан 2015 жыл Қызылорда қаласы

Қызылорда қалалық сотының судьясы Д.Райкуловтың төрағалық етуімен, хатшылықта Д.Ахметов болып, прокурор Э.Пернебек, арызданушының сенімхат бойынша өкілі А.Дуйсенованың қатысуымен өзінің ашық сот отырысында Қызылорда қалалық сотының мәжіліс залында арызданушы «Қалалық қаржы бөлімі» Мемлекеттік мекемесінің жылжымайтын мүлікті иесіз деп тану және оған коммуналдық меншік құқығын тану туралы арызы негізіндегі ерекше іс жүргізу тәртібімен азаматтық ісін қарап, соттың

АНЫҚТАҒАНЫ :

Арызданушы «Қалалық қаржы бөлімі» Мемлекеттік мекемесі Қызылорда қаласы, А.Тоқмағанбетов көшесі № 1 үй 64 пәтер мекен-жайындағы жылжымайтын мүлікті иесіз деп тану және оған Қызылорда қаласының коммуналдық меншігін тануды сұраған арызбен сотқа жүгініп, арызда жоғарыда аталған мүліктің егесі қайтыс болғанын, марқұмның туыстары болмағандықтан, Қызылорда қаласы әкімдігінің атынан қалалық әділет департаментіне хаттар жолданғанын, облыстық әділет департаментінің хатымен Қызылорда қаласы, А.Тоқмағанбетов көшесі № 1 үй 64 пәтер мекен-жайындағы жылжымайтын мүлікке марқұм Аргунов Виктор Тимофеевичтың атына меншік құқығы тіркелгенін, қазіргі уақытта иесіз мүлік ретінде есепке алынғандығы хабарланған.

Сот отырысында арызданушының сенімхат бойынша өкілі А.Б.Дуйсенова арызды қуаттап, оны қанағаттандыруды сұрады.

Сот арызданушы өкілінің түсінігін, прокурордың арыз қанағаттандырылуға жатады деген қорытындысын тыңдап, іс материалдарын зерделеп, төмендегідей тұжырымға келеді.

ҚР АК-нің 242-бабының 1-бөлігіне сәйкес меншiк иесi жоқ немесе меншiк иесi белгiсiз зат не меншiк иесi оның меншiк құқығынан бас тартқан зат иесiз болып табылады.

Қызылорда қалалық әділет департаментінің хатына сәйкес аталған жылжымайтын мүлікке марқұм Аргунов Виктор Тимофеевичтың атына меншік құқығы тіркелгенін, иесіз мүлік ретінде есепке алынған.

Қызылорда облыстық нотариаттық палатасының хатына сәйкес, 28.10.2015 жылға дейін Қызылорда қаласының жекеше нотариустарының өндірісінде, 13.08.2014 жылы қайтыс болған Аргунов Виктордың мұралық ісі ашылмаған, оның атынан өсиет куәландырылмаған.

ҚР АК-нің 242-бабының 3-бөлігіне сәйкес иесiз қозғалмайтын заттарды олар табылған аумақтағы қаладағы аудан, облыстық, аудандық маңызы бар қала, кент, ауыл (село), ауылдық (селолық) округ әкiмi аппаратының мәлiмдеуi бойынша қозғалмайтын мүлiктi мемлекеттiк тiркеудi жүзеге асыратын орган есепке алады. Коммуналдық меншiктi басқаруға уәкiлдiк берiлген орган иесiз қозғалмайтын заттарды есепке алған күннен бастап бiр жыл өткеннен кейiн бұл затты коммуналдық меншiкке түстi деп тану туралы талап қойып сотқа жүгiне алады.

Аталған заң талабына сәйкес жоғарыда аталған жылжымайтын мүлік Қызылорда қалалық Әділет департаментінде иесіз мүлік ретінде есепке алынған.

Коммуналдық меншiкке түскен мүлiктi есепке алу, сақтау, бағалау, одан әрі пайдалану және сату жөнiндегi жұмыстарды ұйымдастыруды коммуналдық меншiктi басқаруға уәкiлеттi орган жүзеге асырады.

Арызданушының коммуналдық меншікті басқаруға құқығы Қала әкімдігінің 2014 жылғы 20 мамырдағы №1901-санды қаулысымен, 2013 жылдың 17 сәуірдегі №191-санды қаулысының 2-қосымшасымен бекітілген «Қалалық қаржы бөлімі» мемлекеттік мекемесі туралы Ережесінің 1-тармағында бекітілген.

Бұл ретте сот жоғарыда келтірілгендердің негізінде арызданушы «Қалалық қаржы бөлімі» мемлекеттік мекемесі арызын қанағаттандыруға толық негіз бар деп санайды.

Осы жоғарыда көрсетілгендердің негізінде, ҚР АІЖК-нің 217-221, 314-317-баптарын басшылыққа алып, сот

ШЕШІМ ЕТТІ:

Арызданушы «Қалалық қаржы бөлімі» мемлекеттік мекемесінің жылжымайтын мүлікті иесіз деп тану және коммуналдық меншік құқығын тану туралы сұраған арызы қанағаттандырылсын.

Қызылорда қаласы, А.Тоқмағанбетов көшесі № 1 үй 64 пәтер мекен-жайындағы жылжымайтын мүлік иесіз деп танылып, бұл мүлікке Қызылорда қаласының коммуналдық меншігі танылсын.

Шешімге Қызылорда қалалық соты арқылы шешімнің көшірмесі тапсырылған күннен бастап он бес күн ішінде Қызылорда облыстық сотының апеляциялық сот алқасына шағым берілуі немесе наразылық келтірілуі мүмкін.

Төрағалық етуші судья Д. Райкулов